31998R0494
L 060/78
JURNALUL OFÍCIAL AL UNIUNII EUROPENE
REGULAMENTUL (CE) NR. 494/98 AL COMISIEI
din 27 februarie 1998
de stabilire a normelor de aplicare a Regulamentului (CE) nr. 820/97 al Consiliului în ceea ce privește aplicarea sancțiunilor administrative minime în cadrul sistemului de identificare și înregistrare a bovinelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 820/97 al Consiliului din 21 aprilie 1997 de stabilire a unui sistem de identificare și înregistrare a bovinelor și privind etichetarea cărnii de vită și a produselor din carne de vită (1), în special articolul 10 litera (e),
întrucât, în conformitate cu articolul 21 din Regulamentul (CE) nr. 820/97, orice sancțiuni impuse de statele membre trebuie să fie proporționale cu gravitatea încălcării; întrucât sancțiunile pot include, dacă se justifică, o restricție privind circulația animalelor dinspre sau înspre exploatația deținătorului;
întrucât sancțiunile prevăzute de prezentul regulament ar trebui aplicate în cazurile în care nerespectarea condițiilor de identificare și înregistrare a bovinelor antrenează o prezumție de încălcare a legislației veterinare comunitare de natură să pună în pericol sănătatea oamenilor și sănătatea animală; întrucât sancțiunile sunt necesare, de asemenea, pentru asigurarea finanțării și funcționării corespunzătoare a sistemului;
întrucât, având în vedere articolul 21 al doilea paragraf din Regulamentul (CE) nr. 820/97, prezentul regulament ar trebui să stabilească sancțiunile administrative minime, lăsând statelor membre posibilitatea de a stabili alte sancțiuni administrative sau penale naționale, ținând cont de gravitatea încălcărilor;
întrucât este necesar să se stabilească sancțiuni privind anumite situații în care nu sunt respectate prevederile Regulamentului (CE) nr. 820/97; întrucât astfel de situații includ nerespectarea uneia sau a mai multor cerințe privind identificarea sau înregistrarea, plata taxelor și notificarea; întrucât, dacă într-o anumită exploatație numărul animalelor pentru care cerințele de identificare și înregistrare prevăzute de Regulamentul (CE) nr. 820/97 nu sunt respectate în totalitate depășește 20 %, măsurile trebuie să se aplice tuturor animalelor din exploatația respectivă;
întrucât, dacă nu este posibil să se dovedească identificarea animalului în termen de două zile lucrătoare, animalul în cauză ar trebui sacrificat fără întârziere sub supravegherea autorităților veterinare și fără compensații din partea autorității competente;
întrucât, având în vedere calendarul de aplicare a Regulamentului (CE) nr. 820/97, prezentul regulament ar trebui să intre în vigoare cât mai urgent;
întrucât măsurile prevăzute în prezentul regulament sunt conforme cu avizul Comitetului pentru Fondul European de Orientare și Garantare Agricolă,
ADOPTĂ PREZENTUL REGULAMENT:
Articolul 1
(1) În cazul în care unul sau mai multe animale dintr-o exploatație nu sunt conforme cu nici una din dispozițiile prevăzute de articolul 3 din Regulamentul (CE) nr. 820/97, se impune o restricție asupra circulației tuturor animalelor dinspre și înspre exploatația în cauză.
(2) În cazul în care deținătorul unui animal nu poate face dovada identificării animalului în cauză în termen de două zile lucrătoare, animalul este sacrificat fără întârziere sub supravegherea autorităților veterinare și fără compensație din partea autorității competente.
Articolul 2
(1) În cazul unor animale pentru care cerințele de identificare și înregistrare prevăzute de articolul 3 din Regulamentul (CE) nr. 820/97 nu sunt respectate în totalitate, se impune imediat o restricție exclusiv asupra circulației animalelor în cauză, până când aceste cerințe sunt respectate în totalitate.
(2) În cazul în care într-o exploatație, numărul animalelor pentru care cerințele de identificare și înregistrare prevăzute de articolul 3 din Regulamentul (CE) nr. 820/97 nu sunt respectate în totalitate depășește 20 %, se impune imediat o restricție asupra circulației tuturor animalelor prezente în exploatația în cauză.
Cu toate acestea, în cazul exploatațiilor care dețin maximum 10 animale, această măsură se aplică doar în cazul în care mai mult de două animale nu sunt identificate complet în conformitate cu prevederile Regulamentului (CE) nr. 820/97.
Articolul 3
În cazul în care un deținător de animale nu plătește taxa prevăzută în articolul 9 din Regulamentul (CE) nr. 820/97, statele membre pot amâna sau refuza eliberarea pașapoartelor către deținător. În cazul în care un deținător de animale își încalcă repetat obligațiile de plată a taxei, statele membre pot, de asemenea, să limiteze circulația animalelor dinspre și înspre exploatația deținătorului respectiv în conformitate cu articolul 21 din regulamentul menționat.
Articolul 4
(1) În cazul în care un deținător nu raportează autorității competente circulația dinspre sau înspre exploatația sa în conformitate cu articolul 7 alineatul (1) a doua liniuță din Regulamentul (CE) nr. 820/97, autoritatea competentă limitează circulația animalelor dinspre și înspre exploatația respectivă.
(2) În cazul în care un deținător nu raportează autorității competente nașterea sau moartea unui animal în conformitate cu articolul 7 alineatul (1) a doua liniuță din Regulamentul (CE) nr. 820/97, autoritatea competentă limitează circulația animalelor dinspre și înspre exploatația respectivă.
Articolul 5
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 martie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 februarie 1998.